<classify> ALIYEKUWA Waziri wa Nchi, Ofisi ya Makamu wa Rais Muungano na Mazingira, January Makamba amemshukuru Rais John Magufuli kwa msamaha aliomtangazia kutokana na sauti yake ya kumsema kuvuja mtandaoni.Jana, Rais Magufuli alitangaza hadharani kuwa amewasamehe January na Mbunge wa Sengerema, William Ngeleja CCM baada ya sauti zao za kumsema vibaya kuvuja kwenye mitandao ya kijamii.Alitangaza msamaha huo jana jijini Dar es Salaam wakati akifungua mkutano wa siku mbili wa Bodi ya Wahandisi, Wakandarasi, Wabunifu Majengo na Wakadiriaji Majenzi na wadau wengine wa sekta ya ujenzi.January alipoulizwa na gazeti hili kuhusu msamaha huo wa Rais Magufuli, alijibu kwa ujumbe mfupi wa maneno katika simu ya mkononi sms kuwa, Namshukuru Rais.Uteuzi wa mwanasiasa huyo kijana ulitenguliwa na Rais Magufuli Julai 21, mwaka huu, huku nafasi yake ikichukuliwa na George Simbachawene aliyewahi kuwa Waziri wa Tamisemi katika utawala wa Rais Magufuli.Lakini jana Rais Magufuli alisema hivi karibuni kuna baadhi ya watu walimtukana kupitia mitandao ya kijamii na baada ya kuzisikiliza sauti zao kwa makini, ajiridhisha na kuthibitisha kuwa sauti hizo ni zao kwa asilimia 100.Aliwataja baadhi ya watu hao kuwa ni January Makamba na Ngeleja ambao baada ya kufanya kosa hilo na sauti zao kuvuja, waliamua kwenda kumuomba msamaha.Nikafikiria na kisha nikasema, nikiwapeleka kwenye Kamati Kuu ya Chama Cha Mapinduzi CCM adhabu yao ingekuwa kubwa sana, wawili ambao ni Makamba na Ngeleja walikuja kuniomba msamaha, nami nikawasamehe ili nisibaki na maumivu moyoni,alieleza Rais Magufuli.Alisema kwa kuwa binadamu wote ni watoto wa Mungu, hivyo ni wajibu wa kila mmoja kujenga tabia ya kusamehe ili kuishi kwa upendo.January ni nani? Ni mbunge wa Bumbuli mkoani Tanga.Alizaliwa mwaka 1974 mkoani Singida. Alihitimu Shahada ya kwanza ya masomo ya amani Peace Studies katika Chuo cha Mtakatifu Yohana kilichopo Minnesota nchini Marekani.Alihitimu Shahada ya Pili ya Sayansi kuhusu Uchambuzi na Usuluhishi wa Migogoro katika Chuo Kikuu cha George Mason nchini Uingereza.Amewahi kufanya kazi ya Ofisa wa Daraja la Pili wa Mambo ya Nje katika Wizara ya Mambo ya Nje na pia aliwahi kuwa Msaidizi wa Rais.Pia aliwahi kuwa Naibu Waziri wa Mawasiliano, Sayansi na Teknolojia.Katika serikali ya sasa alikuwa Waziri wa Nchi Ofisi ya Makamu wa Rais Muungano na Mazingira hadi mwezi Julai mwaka huu.Ngeleja ni nani?Ni mbunge wa Sengerema mkoani Mwanza.Alizaliwa mwaka 1967 na alisoma shule za sekondari Mpwapwa mkoani Dodoma na Ihungo mkoani Kagera.Alihitimu Shahada ya Sheria katika Chuo Kikuu cha Dar es Salaam mwaka 1991; na Shahada ya pili katika Sheria alihitimu pia kutoka chuo kikuu hicho mwaka 1999.Aliwahi kuajiriwa katika Kampuni ya Uwakili ya PriceWaterHouse Coopers mwaka 1995-2000.Alikuwa Mwanasheria katika Kampuni ya Vodacom kutoka mwaka 2000 hadi 2005 alipogombea ubunge na kushinda.Aliwahi kuwa Naibu Waziri na pia Waziri wa Nishati na Madini katika Serikali ya Awamu ya Nne.  <topic>: kitaifa 